ไฟแนนซ์ทูเดย์
โดย...ช.ชลดา
22 พ.ค. 2555

โดย...ช.ชลดา
...กระแสปรับ ครม.ยามนี้แรงไม่หยุดฉุดไม่อยู่ แว่วว่า เดอะโต้ง กิตติรัตน์ ณ ระนอง จะไม่ได้นั่งเก้าอี้ขุนคลังอีกแล้ว คนมาใหม่เป็นคนหน้าเดิม สายตรงหนึ่งในสายนายใหญ่ วังบัวบาน จันทร์ส่องหล้า เท่านั้น สายอื่นหมดสิทธิ ตอนนี้วงในเค้าลือให้แซดแล้วว่าใครจะมา ช.ชดา ขออนุญาตเก็บไว้ก่อน
ยามนี้ข้าราชการกระทรวงการคลัง เก็บเนื้อเก็บตัวเหลือเกิน ไม่ค่อยออกงาน ไม่ค่อยไปไหน นักข่าวก็ตามหาตัวไม่ค่อยเจอ แต่ 23 วันนี้ หาตัวได้ที่สภาฯ เพราะต้องสแตนบายคอยให้ข้อมูลงบประมาณกับรัฐบาล 
...เห็นรายชื่อคณะกรรมการธนาคารของรัฐ และรัฐวิสาหกิจแต่ละแห่งแล้ว บอกตรงๆ ว่าละเหี่ยใจ ไม่รู้ว่าเป็นเรื่องของการต่างตอบแทนไปตั้งแต่เมื่อไหร่ หลายคนมีคุณสมบัติไม่เหมาะกับที่จะมานั่งเป็นบอร์ดแบงก์รัฐ หรือรัฐวิสาหกิจไหนเลย คนไม่รู้แต่รักษาฟอร์มก็ไม่ถามอะไร บางคนไม่รู้เรื่องแต่อยากโชว์พาวก็ถามนั่นนี่ แต่ขอโทษที่ถามทำให้มึนกันไปทั้งบอร์ด อย่าให้แฉเลยว่าแบงก์ไหน เดี๋ยวเขาจะโกรธเอ้ยเค้าจะเขิน
...ประเพณีสมบัติผลัดกันชมนี้ ไม่รู้ว่าเริ่มมาตั้งแต่เมื่อไหร่ แต่เป็นวัฒนธรรมที่เลว ไม่ควรนำมาใช้ ไม่ว่าจะเป็นรัฐบาลไหนก็ตาม เป็นระบบที่ทำลายคน ทำลายองค์กร พนักงานรัฐวิสาหกิจ แทนที่จะตั้งใจทำงาน กลายเป็นต้องคอยประจบนักการเมือง 
ลองหันกลับไปดูมีกี่แห่งที่เป็นรัฐวิสาหกิจชั้นดี มีการบริหารแบบมืออาชีพ มีประสิทธิภาพมีกำไรสู้กับเอกชนได้ เหตุผลความห่วยแตกนี้ก็มาจากระบบต่างตอบแทน ระบบอุปถัมภ์ ไม่ใช่ระบบตัดสินด้วยความรู้ความสามารถ คนดีๆ เก่งๆ แทนที่จะรับราชการหรือทำงานในหน่วยงานรัฐวิสาหกิจ ก็ต้องหนีไปอยู่หน่วยงานเอกชนหมด
...ขอแสดงความเสียใจกับ ปิยสวัสดิ์ อัมระนันทน์ ที่พ่ายพิษการเมือง ถูกบอร์ดการบินไทยเลิกจ้างด้วยเหตุผลที่สุดแสนจะฟังไม่ขึ้น คนระดับปิยสวัสดิ์นั้นทำงานที่ไหนก็ได้ แต่มันสะท้อนให้เห็นว่า รัฐบริหารผลประโยชน์มากกว่าจะบริหารให้องค์กรเจริญเติบโต 
...วันนี้ขอจบด้วย อมตะวาจาของประธานองคมนตรีว่า “บ้านเมืองเป็นสิ่งศักดิ์สิทธิ์ ไม่มีใครมีสิทธิยึดถือเป็นของตนเองได้ พระสยามเทวาธิราชมีจริง จะปกป้องคนดี และสาปแช่งคนไม่ดี คนทรยศต่อชาติบ้านเมืองให้พินาศไป”